Արձակ. Չկաշկանդված, ազատ: Ընդարձակ, լայնատարած, ոչ նեղվածք: Ոչ չափածո: Բաց, չփակված:

Բանավոր. Բերանացի՝ խոսելով կատարվող, ոչ գրավոր: Գրի չառնված, բերնեբերան՝ սերնդեսերունդ փոխանցված՝ ավանդված:

Գրավոր. Գրված, գրության միջոցով արտահայտվող՝ արտահայտված: (ուսումնական) Դասարանական կամ տնային աշխատանք, որ պետք է գրված ներկայացվի:

Խոսք. Խոսելու ունակություն, մտքերը բառերով արտահայտելու կարողություն: (լեզվաբանություն) Լեզվի իրական դրսևորումը որպես հաղորդակցման միջոց:

Համաչափ. Հավասարաչափ, միևնույն չափն ունեցող: Համաչափություն ունեցող: Միատեսակ չափով, պարբերական ընդմիջումներով կանոնավորապես կրկնվող, հավասար տակտով:

Բաժանում. Բաժանելը, բաժանվելը: Բաժանմունք: Պառակտում: Աստիճանացույց գիծ (ջերմաչափի, ծանրաչափի ևն):

Բանաստեղծական. Բանաստեղծին հատուկ՝ վերաբերող: Բանաստեղծության բնույթ ունեցող:

Տող. Ձեռագիր կամ տպագիր գրվածքի մի գծի վրա դասավորված՝ գրված բառերի, տառերի կամ այլ նշանների շարք:

Տարբերություն. Տարբեր լինելը: Հատկություն, որով մի բան զանազանվում է ուրիշ բաներից, տարբերիչ գիծ՝ հատկանիշ՝ բնույթ:

Չափածո. Չափական ստեղծագործությունների ամբողջությունը որպես գեղարվեստական գրականության ճյուղ:

Ոտք. (տաղաչափություն) Չափական տողի որոշակի քանակությամբ վանկերից կազմված կրկնվող ռիթմիկ միավոր:

Տուն. (գրականագիտություն): Հանգերի համակարգով և ընդհանուր առոգանությամբ կամ միայն առոգանությամբ (առանց հանգավորման) միավորված մի քանի չափածո տողերի միասություն, որ չափական ստեղծագործության մեկ կառուցվածքային հատվածն է կազմում:

Զուրկ. Զրկված, անմասն մնացած: Մի բանի պակասություն ունեցող, մի բան չունեցող: Աղքատ:

Ռիթմ. Չափ, որևէ բանի հաջորդականության՝ պարբերականության դադարների ու կրկնության տևողություն:

Շարահյուսական. Շարահյուսության հատուկ՝ վերաբերող, շարահյուսության:

Կառույց. (լեզվաբանություն) Ստորադաս մակարդակի միավորների համակցությամբ կերտված գերադաս մակարդակի միավոր:

Պարբերություն. (մասնագիտական) Այն ժամանակամիջոցը, որի ընթացքում կատարվում է պարբերական որևէ երևույթ, պարբերաբար կրկնվող երևույթի յուրաքանչյուր ամբողջական ընթացքի տևողությունը: (լեզվաբանություն) Պարբերույթ:

Նախադասություն. (լեզվաբանություն) Քերականական ձևավորումով առարկայի ստորոգումը ներկայացնող բառ կամ բառերի կապակցություն, որ արտահայտում է ինչպես օբյեկտիվ իրականությունը, այնպես էլ խոսողի վերաբերմունքը այդ իրականության նկատմամբ:

Հարաբերակցություն. Փոխադարձ հարաբերություն՝ կապ՝ կախվածություն:

Տերմին. Գիտության, տեխնիկայի, արվեստի, հասարակական կյանքի որևէ բնագավառի՝ որոշակի հասկացությունները ճշտորեն արտահայտող բառ կամ բառակապակցություն:

Գեղարվեստական. Գեղարվեստին հատուկ: Իրականությունը գեղարվեստորեն վերարտադրող:

Գրականություն. Գիտական, գեղարվեստական ևն երկերի ամբողջությունը: Արվեստի այն ճյուղը, որ բնորոշվում է խոսքի՝ լեզվի միջոցով կերպարներ կերտելով, գեղարվեստական գրականություն:

Պոեզիա. Գեղարվեստական գրականության մի ճյուղը՝ չափածո պատկերավոր խոսքով հույզեր՝ մտքեր արտահայտելու և կերպարներ կերտելու արվեստը:

Հրապարակախոսական. Հրապարակախոսին՝ հրապարակախոսության հատուկ՝ վերաբերող:

Կապ ունենալ. Առնչություն ունենալ, կապված լինել: Կապվել, հարաբերության մեջ լինել:

Հակադրել. Մի բանի հակառակ՝ ընդդեմ ուղղել՝ դնել՝ առաջ քաշել: Հակասություն ստեղծել՝ առաջացնել:

Ստեղծագործություն. Արվեստի՝ գրականության և առհասարակ՝ հոգևոր արժեքներ ստեղծելու մարդկային գործունեություն, ստեղծագործական գործունեություն:

Հեղինակ. Մի բանի սկզբնապատճառ՝ դրդիչ: Գրական՝ գիտական՝ արվեստի երկի՝ գյուտի ևն ստեղծող անձ:

Ներկայացուցիչ. Որևէ մեկի կամ մի բանի անունից հանդես եկող և նրա հանձնարարությամբ գործող անձ:

Մեկտեղ. Միասին, միատեղ:

Գոյություն. Լինելը, լինելություն: Գոյացություն: Կյանք: Առկայություն: (հնացած) Էակ, գոյակ:

Առասպել. Հին ժողովրդական զրույց աստվածների ու դիցաբանական հերոսների և աշխարհի ու կյանքի ծագման մասին:

Ավանդություն. Պատմականորեն ձևավորված ու սերնդե-սերունդ փոխանցվող սովորույթների՝ հայացքների՝ կենցաղային կանոնների ևն ամբողջությունը:

Հեքիաթ. Ժողովրդական պատմողական գրականության ձևերից մեկը, որ պատմում է մտացածին իրադարձությունների մասին, որոնց հաճախ միահյուսվում է երևակայական՝ կախարդական ուժերի միջամտությունը:

Կատակերգություն. (թատերական) Ուրախ, ծիծաղաշարժ կամ սատիրական բովանդակությամբ դրամատիկական ստեղծագործություն, որտեղ ծաղրվում կամ խարազանվում են հասարակական կամ կենցաղային արատները, կոմեդիա:

Ժանր. Արվեստի և գրականության երկի տեսակ, որ բնութագրվում է բովանդակային կամ ոճական այս կամ այն յուրահատկություններով, տեսակ, սեռ:

Կրոնական. Կրոնին հատուկ՝ վերաբերող: Հավատացյալ, կրոնասեր, աստվածապաշտ: Կրոնի պաշտոնյա, կրոնավոր, հոգևորական:

երևույթ. Արտաքին տեսք՝ կերպարանք: Որևէ բանի դրսևորում՝ արտահայտություն՝ երևան գալը:

Կենցաղ. Կյանքի ընդհանուր կացութաձևը, որևէ ժողովրդի՝ որոշակի սոցիալական խմբի ևն սովորությունների և բարքերի ամբողջությունը, ինչպես նաև ամենօրյա ապրելու ձևը և բովանդակությունը, ապրելակերպ, ապրուստ, նիստուկաց, բարք:

Հռետոր. Ճառ ասող մարդ, ճառախոս: Հռետորության արվեստին հմուտ անձ, գեղեցիկ ճառ արտասանող մարդ: